પોલીસ સૂત્રોના જણાવ્યા અનુસાર છોટાઉદેપુર જિલ્લા પોલીસે ટેન્કરમાં દારૂની હેરાફેરી થતી હોવાની બાતમીના આધારે તપાસ કરતાં જાંબલા ગામેથી પાણીનું ટેન્કર શંકાસ્પદ હાલતમાં મળી આવ્યું હતું. જેમાં વિદેશી દારૂની પેટીઓ હતી. તેની સાથે બે વ્યક્તિઓ પકડાઇ ગઇ હતી. તેઓની આ દારૂ ક્યાંથી લાવ્યા? અને ક્યાં લઇ જાવો છો? તે અંગેની નાયબ જિલ્લા પોલીસ વડા ધર્મેન્દ્ર શર્માએ પૂછપરછ કરતાં ઘોઘાદેવ ગામેથી ટેન્કર લાવ્યા હોવાનું જણાવ્યું હતું. જેના આધારે પોલીસે તાત્કાલીક સ્થળ પર જઇને તપાસ કરતાં બતાવેલું સ્થળ ભયંકર કોતરો વચ્ચે મળી આવ્યું હતું. જો કે, ત્યાંથી કોઇ જ વસ્તુઓ મળી આવી ન હતી. પરંતુ ગાડીના ટાયરના નિશાન મળી આવ્યાં હતા. જેના આધારે પોલીસે તેનો પીછો કરતાં બે પિકઅપ વાન જોવા મળી હતી. તેનો પીછો કરતાં પોલીસ અંતરિયાળ રસ્તામાં ટેકરીઓ વચ્ચે ઘુસી ગઇ હતી. તેની સાથે જ ટેકરીઓ પરથી પોલીસ પર તીરમારો અને ગોફણથી પથ્થરમારો શરૂ થઇ ગયો હતો. પરિસ્થિતિ કાબૂ બહાર જઇ રહી હોવાથી પોલીસે તેર રાઉન્ડ ગોળીબાર કરવાના ફરજ પડી હતી.